ঝালকাঠি, ২১ এপ্রিল- ক্লাবে সংগঠিত করে সমাজের ইতিবাচক পরিবর্তনে কিশোর কিশোরীদের ক্ষমতায়ন কর্মসূচির আওতায় ঝালকাঠিতে জেলা পর্যায়ে কিশোর কিশোরী সম্মেলন অনুষ্ঠিত হয়েছে। 'আঠারোর আগে বিয়ে নয়, সকল শিশু কয়, নিজের পায়ে দাঁড়াবে তাঁরা বিশ্ব করবে জয়'- এ প্রতিপাদ্যকে সামনে রেখে আজ শুক্রবার সকালে জেলা প্রশাসকের কার্যালয় চত্বর থেকে শহরে একটি শোভাযাত্রা বের করা হয়। শোভাযাত্রাটি বিভিন্ন সড়ক প্রদক্ষিণ শেষে জেলা শিল্পকলা একাডেমি চত্বরে গিয়ে শেষ হয়। পরে সেখানে যৌতুক, ইভটিজিং, বাল্যবিয়ে, যৌন নির্যতন ও নারী নির্যাতনের বিরুদ্ধে সামাজিত প্রতিরোধ গড়ে তোলার শপথ নেন জেলার চার উপজেলার ৩২ ক্লাবের ১২৮ জন কিশোর কিশোরী এবং অতিথিরা। এ উপলক্ষে আয়োজিত আলোচনা সভায় সভাপতিত্ব করেন সহকারী কমিশনার মো. বুলবুল আহমেদ। প্রধান অতিথি ছিলেন জেলা প্রশাসক মো. মিজানুল হক চৌধুরী। অন্যদের মধ্যে মহিলা বিষয়ক অধিদপ্তরের সহকারী পরিচালক আল আমিন ভূঁইয়া, জেলা মহিলা বিষয়ক কর্মকর্তা আলতাব হোসেন, সদর উপজেলা মহিলা ভাইস চেয়ারম্যান ইসরাত জাহান সোনালী প্রমুখ বক্তব্য দেন। এ ছাড়া সম্মেলন উপলক্ষে দিনব্যপী খেলাধুলা, সাংস্কৃতিক অনুষ্ঠান, কুইজ প্রতিযোগিতাসহ বিভন্ন অনুষ্ঠানের আয়োজন করা হয়। জেলা প্রশাসক ও জেলা মহিলা বিষয়ক কর্মকর্তার কার্যালয় যৌথভাবে এর আয়োজন করে।